שו"ת רשב"ץ (תשב"ץ)/חלק ב/יח
ענין יח:
בגאייה:
בתולה שנמצא שנבעלה ונתעבר' א"ל מה טיבו של עובר זה אמרה לפלוני נבעלתי ולו הוא העובר ואותו פ' כחש בה לא ראיתיך מעולם מהו הדין בזה:

חייבין הצבור להושיב ב"ד בזה ולכתוב טענתה ותשובתו ואם יודה לה מוטב ואם יעמוד בכפירתו משביעין אותו ומחרימין בב"ה על כל מי שיודע עדו' בזה שלא יכבוש עדותו ואח"ז אם נמצאו דבריה אמת אם היא נערה ואנס אותה כופין אותו לישא אותה שלא ברצונו ואם פיתה אותה אין כופין אותו לישא אותה שלא ברצונו ולענין קנס ובשת ופגם וצער אם היא נערה ואנסה חייב בכל ומנדין אותו עד שיפייסנה וכן אם פיתה אות' אלא שאין לה צער ואם היא בוגרת אנוסה חייב בכל אלא שאין לה קנס ואם היא מפותה פטור מכלם ולענין העובר אם נתברר שנתעברה ממנו הרי הוא בנו לכל דבר וחייב לתת לה שכר הנקתה וחייב להטפל בו לכל צרכיו וירש בנכסיו ואם לאו נתברר זה אע"פ שהיא נאמנת לומר בן איש פלוני הוא להכשירו בקהל אבל אינה נאמנ' לעשותו בנו לחייבו במזונותיו ובטפולו ולירש בנכסיו אלא שלענין עריות חוששין לדבריה ויהי' אסור בקרבנו' האיש ההוא: